Godt seks uger efter ansøgningsfristens udløb, har Vendsyssel Teater nu fundet den person, der fremover skal føre teatret videre som direktør. Det sker, efter tidligere direktør Lars Sennels meddelte i december 2022, at han forlod posten efter 10 år. Nu er hans efterfølger fundet, og valget er faldet på den 61-årige Rolf Heim, som er et etableret navn i scenekunstbranchen. Det meddeler man i en pressemeddelelse. - Det er noget af en kapacitet, som vi er heldige at få herop. Rolfs CV taler for sig selv - både de kunstneriske og ledelsesmæssige kvalifikationer appellerer til fulde, det vi søger, fortæller Henrik Jørgensen og tilføjer. - Den nye direktør træder ind i en lidt tumultarisk periode, hvor der er brug for en stærk karakter, der også brænder for det organisatoriske, og vi tvivler ikke på, at Rolf er den rette til at føre teatret videre. Teater for borgerne Foruden sit virke som kunsterisk leder gennem 20 år på Bådteatret i København, har han siden start 1990’erne været instruktør på utallige forestillinger på både små og store scener i Danmark og i udlandet. Rolf Heim har opsat flere forestillinger i Nordjylland, og har en stor glæde ved det nordjyske. - Vensyssel Teater er et fantastisk teaterhus, hvis ikke et af landets bedste, hvilket forpligter til at skabe relevant scenekunst af høj kvalitet. Det er et hus, som skal boble af aktiviteter, så det med rette kan kalde sig Vendsyssels kulturelle fyrtårn. Jeg glæder mig til at lave teater, som borgerne fra Vendsyssel sætter pris på samt at skabe synlighed omkring teater - ikke bare på et lokalt men også et nationalt plan, fortæller Rolf Heim. Rolf Heim tiltræder stillingen som teaterdirektør allerede i april 2023 med første dag i Hjørring den 17. april.

Referat:
Den nye direktør tiltræder stillingen allerede i april 2023 med første dag i Hjørring den 17. april.